KIRJALLINEN KYSYMYS P-2127/99 esittäjä(t): Bart Staes (Verts/ALE) komissiolle. Kilpailuvapauden turvaaminen Euro 2000:n yhteistyökumppaneita valittaessa.



Virallinen lehti nro 225 E , 08/08/2000 s. 0056 - 0056



KIRJALLINEN KYSYMYS P-2127/99 esittäjä(t): Bart Staes (Verts/ALE) komissiolle (18. marraskuuta 1999) Aihe: Kilpailuvapauden turvaaminen Euro 2000:n yhteistyökumppaneita valittaessa ISL Worldwide on saanut UEFAlta liki yksinoikeuden hoitaa Euro 2000 -jalkapalloturnauksen markkinoinnin ja mainostoiminnan. Tämä markkinointiyhtiö on asettanut ehdoksi ottelukaupungeissa järjestettäville tapahtumille sen, että joku virallinen (ts. ISL Worldwiden hyväksymä) yhteistyökumppani tukee tapahtumaa taloudellisesti. Ottelukaupungit eivät kuitenkaan saa omatoimisesti ottaa yhteyttä virallisiin tukijoihin tapahtumiaan varten, huolimatta siitä, että ISL Worldwide on tunnustanut, että virallisille tukijoille on myönnetty oikeudet kyseisiin tapahtumiin. Tämä ISL Worldwiden tosiasiallinen monopoliasema on ristiriidassa EU:n vapaan kilpailuoikeuden kanssa. Yhtiö väittää, että ottelukaupunkien oikeudet kuuluvat virallisille tukijoille, mutta kieltää samalla ottelukaupunkeja neuvottelemasta suoraan heidän kanssaan. Siksi haluan esittää komissiolle seuraavat kysymykset: 1. Onko ISL Worldwiden mainos- ja markkinointisopimus sopusoinnussa EU:n kilpailulainsäädännön kanssa, ottaen huomioon sen, että se tosiasiallisesti merkitsee yksinoikeutta kaikkiin Euro 2000 -jalkapalloturnauksen markkinointi- ja mainostapahtumiin? 2. Mihin toimiin komissio aikoo ryhtyä, jotta Euro 2000 -jalkapalloturnauksen markkinointi- ja mainostapahtumia koskevat sopimukset ovat sopusoinnussa yhteisön kilpailulainsäädännön kanssa? Mario Montin komission puolesta antama vastaus (3. joulukuuta 1999) Vuoden 2000 jalkapallon Euroopan mestaruuskilpailut järjestää EURO 2000 Foundation Euroopan jalkapalloliiton (UEFA) suojeluksessa. Tapahtuman markkinoinnista on tehty sopimus ISL Worldwiden kanssa, joka on johtava suuren luokan urheilutapahtumien media- ja markkinointiyhtiö, ja jolla on kattava kansainvälinen medianäkyvyys. UEFA, EURO 2000 Foundation, ISL Worldwide ja kahdeksan isäntäkaupunkia ovat sopineet, että kaikki neuvottelut käydään erikseen jokaisen kaupungin kanssa, jotta jokaisen kaupungin yksilölliset tarpeet pystytään ottamaan huomioon(1). Edellä mainituista UEFA:n vuoden 2000 jalkapallon Euroopan mestaruuskilpailuja koskevista markkinointisopimuksista ei ole ilmoitettu komissiolle, toisin kuin UEFA:n lipunmyyntisopimuksista samaan tapahtumaan. Tähän mennessä ei ole esitetty virallisia kanteluja EURO 2000 -turnauksen myynninedistämis- ja mainossopimuksista eikä aiempiakaan samanlaisia sopimuksia vastaan. Siksi komission ei ole tällä hetkellä mahdollista arvioida onko mainittu sopimus yhteisön kilpailusääntöjen mukainen. Ottaen huomioon Ranskassa vuonna 1998 järjestetyn maailmancupin loppuottelujen(2) yhteydessä esiin tulleet ongelmat Komissio aikoo kuitenkin tarkkailla tiiviisti EURO 2000 -turnauksen järjestelyjä. Komissio tutkii parhaillaan EURO 2000 -turnauksen ottelulippujen myyntiä koskevia ehdotuksia. Komissio kerää myös tietoa EURO 2000 -turnauksen markkinointisopimuksista, ja arvioi sen jälkeen aloittaako niitä koskevan tutkimuksen. (1) Tämä on 7. lokakuuta 1999 pidetyn EURO 2000-turnauksen järjestämisen markkinointioikeuksia käsittelevän kokouksen tulos. (2) Komissio teki 20. heinäkuuta 1999 muodollisen päätöksen (C(99)2295/2) viime vuoden Ranskan maailmancupin lopputurnauksen järjestäjää (Comité Français d'Organisation de la Coupe du Monde de Football 1998, tai CFO) vastaan loppuottelujen pääsylippujen syrjivien myyntijärjestelyjen seurauksena.